Oι νίκες των Αυτοκρατορικών Αυστροουγγρικών δυνάμεων στη Βιέννη και στην Ουγγαρία (κατάληψη της Βούδας, 1686) ώθησαν τους Ευρωπαίους να περάσουν στην αντεπίθεση ενώνοντας τις δυνάμεις τους εναντίον των Οθωμανών. H συσπείρωση ήταν μεγαλύτερη από κάθε προηγούμενη. Εκτός από τη σταθερά φιλότουρκη Γαλλία, την Αγγλία και την Ολλανδία, που αντιστρατεύονταν μόνιμα τις ενέργειες των Αψβούργων, στον αντιτουρκικό συνασπισμό συμμετείχαν όλες σχεδόν οι Ευρωπαϊκές δυνάμεις, είτε με επίσημη στρατιωτική συμμετοχή είτε με συμβολική στρατιωτική ή οικονομική συνδρομή.